Мажлисалда г1ахьаллъараз шайихасул пикраби къабул гьаруна. Мух1амад –Камил ах1изейилан, Турциялде бит1изе цо къокъаги г1уц1ана. Гьев вач1инег1ан гьесул вакиллъун Инхоса Дарбиш Мух1амад–х1ажиги вихьизавуна. Гьеб заманалда Мух1амад–Камил вук1ана Сириялда. Жиндихъе хабар щвараб мехалъ, гьев Истамбулалде т1ад вуссана ва гьениб гьесда лъана Шималияб Кавказги Азербайжанги Баг1ар Аскаралъул кверщаликье ккараллъи. Дагъистаналда бугеб ах1вал-х1алги лъаза-бун, ва, жив к1одолъунги унгтунги вугин гьединаб к1удияб ва къад-руяб вазипа т1аде босизеян, г1иллаги бачун, жиндирго бак1алда гьес Дагъистаналде вит1ана жиндир цох1о вугев вас, ан1ила ич1го сон барав Мух1амад-Саг1ид.